钦定古今图书集成/理学汇编/经籍典/第153卷 > 朱子全书二 > 《卫淇澳》
## 钦定古今图书集成/理学汇编/经籍典/第153卷 > 朱子全书二 > 《卫淇澳》

文蔚曰：“《淇澳》一篇，卫武公进德成德之序，始终可见。
一章言切磋琢磨，则学问自修之功精密如此；二章
言威仪服饰之盛，有诸中而形诸外者也；三章言如
金锡圭璧，则锻炼以精，温纯深粹，而德器成矣。前二
章皆有‘瑟僩赫咺之词，三章但言宽绰戏谑而已。于
此可见不事矜持，而周旋自然中礼之意’。”曰：“说得甚
善。卫武公学问之功甚不苟，年九十五岁，犹命群臣
使进规谏。至如《抑诗》，是他自警之诗。后人不知，遂以
为戒厉王。毕竟周之卿士，去圣人近，气象自是不同。
且如刘康公谓‘民受天地之中以生’，便说得这般言
语出。”〈语类〉